b'\n_START_ARTICLE_\nSre\xc4\x8da ne prihaja sama\n_START_SECTION_\nZgodba\n_START_PARAGRAPH_\nPavlu pri petnajstem letu umre o\xc4\x8de in z materjo se morata preseliti iz \xc5\xbdabnice, ker tam niso ve\xc4\x8d dobrodo\xc5\xa1li, v materino rodno Poljansko dolino. Tam Pavle spozna Nacka, ki mu ponudi slu\xc5\xbebo hlapca. Zaljubi se v njegovo lepo h\xc4\x8derko Tinko, a ga ta zavrne. Nekega dne, ko poseda v gostilni, pride Karel Prva\xc4\x8dnik (Korle), Nackov ne\xc4\x8dak. Korle in Tinka se zaljubita. Ker Pavle ne more gledati te ljubezni, pusti slu\xc5\xbebo pri Nacka in se zaposli na cesti, njegovo mesto hlapca pa prevzame Trstinar in se z njim spoprijatelji. Trstinar je prevarant. Pavlu pove, da skriva veliko bogastvo, ki ga je na\xc5\xa1el na fronti. Tinka zanosi in si v obupu vzame \xc5\xbeivljenje tako, da sko\xc4\x8di v vodo. Pavle in Trstinar se odpravita na fronto. Med potjo se ustavita in prespita v hlevu. Potujo\xc4\x8de \xc5\xbeenske ponudijo Pavlu sve\xc5\xbeenj oblek, ta pa jim v zameno pomaga nositi ko\xc5\xa1. Tako se s Trstinarjem lo\xc4\x8dita. Pavle ho\xc4\x8de obleke zamenjati za \xc5\xbeivila, hodi od hi\xc5\xa1e do hi\xc5\xa1e, se smili ljudem, ki mu dajo jesti, a kup\xc4\x8dije no\xc4\x8de skleniti nih\xc4\x8de. Vrne se domov in za njim tudi Trstinar._NEWLINE_Vojna se kon\xc4\x8da. Prijatelja gresta na ob\xc4\x8dino, kjer naj bi delili konje, ker pa jih ne dobita, jih ukradeta in pustita pri Nacku. Pavle zopet za\xc4\x8dne delati zanj. Iz vojne se vrne tudi Korle. Korle, Pavle in Trstinar postanejo dobri prijatelji. Za\xc4\x8dnejo se ukvarjati s prevozni\xc5\xa1tvom, ker pa ho\xc4\x8de Nackov sin Ivan njihove konje zase, Pavle odpelje svojega konja domov. Ker nima hrane zanj, ga zamenja za osla, tega pa za psa. Lotijo se ponarejanja denarja, \xc5\xbeandarji jih zasa\xc4\x8dijo, pri \xc4\x8demer Trstinar umre, Korla ujamejo, Pavle pa pobegne. Ob\xc4\x8dina Pavlu ponudi delo konjederca. Za\xc4\x8dne se druga svetovna vojna in Pavla vpokli\xc4\x8dejo. Sli\xc5\xa1i, da se je Korle vrnil in od\xc5\xa1el med partizane. Zve\xc4\x8der, ko so v gozdu, se za\xc4\x8dne streljanje in Pavel med pobitimi prepozna Korla. Misli, da je ravno on tisti, ki ga je ubil, zato se obesi.\n_START_SECTION_\nKritike, literarna zgodovina\n_START_PARAGRAPH_\n"\xc4\x8cetrta Kav\xc4\x8di\xc4\x8deva knjiga je literarno nepomembna ljudska povest Sre\xc4\x8da ne prihaja sama, zanimivo pa je, da je lik resni\xc4\x8dnega glavnega junaka popolnoma v ozna\xc4\x8denih lastnostih takratne avtorjeve proze (osamljenost, tujost, samomor). (Jo\xc5\xbee Poga\xc4\x8dnik, Zgodovina slovenskega slovstva, Maribor: Obzorja, 1972: 226)'